Премьер-лигэм хэт командэр кърагъэблагъэ
«Спартак-Налшык» (Налшык) -«Черноморец» (Новороссийск) (0:0, 0:0, 1:1), пенальтикIэ — 4:2. Налшык. «Спартак» стадион. ШыщхьэуIум и 23-м. ЦIыху 700 еплъащ.
Судьяхэр: Смирнов (Кисловодск), Хатуев (Грознэ), Образкэ (Ставрополь).
«Спартак-Налшык»: Щоджэн, Лелюкаев, Муслуев, Шахтиев, Абазэ, Магомадов, Ахриев, Медников (Миронов, 91), Мэшыкъуэ Хь. (Каркаев, 88), Пащты (Михайленкэ, 71), Гугуев (ЛIуп, 46).
«Черноморец»: Швагирев, Пуляев, Юдин, Солтанов, Резников, Кочубей (Бакай, 66), Ридель (Григорян, 97), Халваши (Касьянов, 81), Миносян, Петрук, Бояринцев (Прус, 59).
Дагъуэ къыхуащIащ: Гугуевым, Мироновым, Пуляевым.
Топхэр дагъэкIащ: ЛIупым, 93 — 1:0. Солтановым, 115 — 1:1. Пенальтихэм: Шахтиев — 1:0. Резников — 1:1. Абазэ — 2:1. Бакай — 2:2. Ахриев — 3:2. Прус — 3:2 (перекладинэм техуащ). Миронов — 4:2.
Урысейм футболымкIэ и Кубокыр къэхьыным теухуауэ екIуэкI зэхьэзэхуэм и 1/32-нэ Iыхьэм хиубыдэу бэрэжьейм «Спартак-Налшыкым» къригъэблэгъащ Новороссийск и «Черноморец»-р.
МахуищкIэ Мэхъэчкъалэ щыджэгуа налшыкдэсхэм зэIущIэр нэхъ жыджэру къыщIадзащ ипэ ита джэгугъуэм зызыгъэпсэхуа новороссийскдэсхэм нэхърэ. Биджий Хьэсэнбий и гъэсэнхэм япэ дакъикъэм щегъэжьауэ наIуэ ящIащ къикIуэтын мурад зэрамыIэр. Ди щIалэхэр зыбжанэрэ хьэщIэхэм я гъуэм ебгъэрыкIуащ, арщхьэкIэ хуэфэщэн кIэух ирагъэгъуэтыфакъым. ЗэпэщIэтыныгъэм зэрыщIидзэрэ сыхьэт ныкъуэ дэкIауэ «Спартак-Налшыкыр» япэ иригъэщыну Iэмал хъарзынэ къыхукъуэкIат Пащтым, ауэ «Черноморец»-м и гъуащхьэтетыр абы хуэхьэзыру къыщIэкIащ.
ЕтIуанэ Iыхьэм щыщIидзэжым хэгъэрейхэм зэхъуэкIыныгъэ ирагъэкIуэкIащ. Судьям дагъуэ къызыхуищIа Гугуевым и пIэкIэ джэгум къыхыхьащ ЛIуп Ислъам икIи налшыкдэсхэм къаруущIэ къахилъхьэжащ. 58-нэ дакъикъэр екIуэкIыу «Черноморец»-м и гъуащхьэхъумэ-хэм ар яIэщIэкIри гъуащхьэтетым и пащхьэм къыщихутащ, ауэ топыр гъуэм хуигъэзэфакъым. ЗэIущIэм хухаха зэманыр иухыным дакъикъипщI фIэкIа къэмынэжауэ, Михайленкэ къита топыр къыIэрыхьащ хьэщIэхэм я штрафнойм ит ЛIупым — аргуэрыр гъуэм хуэзакъым. КъыкIэлъыкIуэу зэкIэлъхьэужьу бжыгъэр къызэIуахыну IэмалыфI дыдэ яIащ Ахриевым, ЛIупым. «Спартак-Налшыкыр» япэ ирагъэщыным зымащIэщ иIэжар нэхъапэм «Черноморец»-м щыджэгуу щыта Михайленкэрэ Медниковымрэ. Япэм штрафной лъэныкъуэмкIэ къита топым адрер щхьэкIэ кIэлъеуэжащ. Штангэм техуа топыр гъуэ щIыбагъымкIэ къыщыхутащ.
ЗэIущIэм хухаха зэман нэхъыщхьэм нэхъ лъэщыр щызэхамыгъэкIыфу, командэхэм мащIэу загъэпэсэхури, къыщIагъуа зэманым щIидзащ. Апхуэдизу ерыщу хьэщIэхэм я гъуэм ебгъэрыкIуа ЛIупым куэд дэмыкIыуи и кIэн къикIащ. 93-нэ дакъикъэр екIуэкIыу Щоджэным къита топыр Ахриевым къыIэрыхьэри Каркаевым иритыжащ. Иужьрейм ар Iэзэу иритащ «Черноморец»-м и штрафнойм ит ЛIупым и дежкIэ. Топыр къэзыщта Ислъам гъуащхьэхъумэм къыпекIуэкIри, лъэщу гъуэм еуащ икIи бжыгъэр къызэIуихащ — 1:0. Япэ ища налшыкдэсхэм зэщхьэщыкIыгъэр ягъэбэгъуэну иджыри Iэмал зыбжанэ яIащ, ауэ хьэщIэхэм я гъуащхьэхъумэхэм япэлъэщакъым.
КъыщIагъуа зэманым и етIуанэ Iыхьэр и кIэм нэблэгъауэ новороссийскдэсхэм бжыгъэр зэхуэдэ ящIыжащ. ШтрафнойкIэ къата топым щхьэкIэ еуа Солтановым Щоджэным зы Iэмали къихуигъэнакъым — 1:1.
АдэкIэ щIидзащ насыпырыхь пенальтихэм. Абыхэм щынэхъ Iэзэу къыщыщIэкIащ «Спартак-Налшыкым» и футболистхэр — 4:2.
ЗэIущIэ гугъум щызыIэрагъэхьа текIуэныгъэм и фIыгъэкIэ ди щIалэхэр Урысейм и Кубокым и 1/16-нэ Iыхьэм нэсащ. Иджы Налшык къэкIуэнущ премьер-лигэм щыджэгу «Арсенал», «Динамо», «Тосно» е «СКА-Хабаровск» командиплIым я зыр. Псори щызэхэкIынур шыщхьэуIум и 29-м екIуэкIыну пхъэидзэрщ.
ЖЫЛАСЭ Замир.
